Aangepaste definisie vir Afrikaans as inheemse taal kom  Dr. Blade Nzimande, minister van hoër onderwys en opleiding. (Foto: Kopano Tlape/GCIS) ŉ Aangepaste definisie wat Afrikaans as inheemse taal sal weerspieël, sal in die Staatskoerant gepubliseer word. Dr. Blade Nzimande, minister van hoër onderwys, het dié versekering gegee in antwoord op ŉ parlementêre vraag van DA-LP Leon Schreiber. Nzimande het in Oktober 2020 ŉ nuwe beleidsraamwerk vir taalgebruik in hoër onderwys bekend gestel waarin slegs “Suid-Bantoetale” as inheems aan Suid-Afrika erken word. Afrikaans, asook die Khoi- en San-taalfamilie is as sogenaamde uitheemse tale in dié beleidsraamwerk geklassifiseer. “Die departement het regsadvies oor die status van Afrikaans as inheemse taal ontvang, oorweeg en aanvaar, asook die behoefte aan ŉ beleidsaanpassing om hierdie feit duidelik te weerspieël sodat ons nie onnodig afgelei word van die belangrike taak van die ontwikkeling van ons histories gemarginaliseerde tale nie. Die aangepaste definisie sal in die Staatskoerant gepubliseer word,” voer Nzimande in sy antwoord aan. Schreiber het in reaksie gesê dit is duidelik dat die volgehoue druk op Nzimande besig is om vrugte af te werp. DA-LP Leon Schreiber(Foto: Facebook) “Hy het aanvanklik die definisie van Afrikaans as ‘uitheems’ hand en tand verdedig, maar nadat die DA hom gedwing het om ŉ regsmening in te win wat bevestig dat Afrikaans inheems is, sing hy nou ŉ ander deuntjie.” Hoewel Nzimande die versekering gegee het dat die wysigings in die Staatskoerant gepubliseer sal word, het Schreiber gesê die minister maak ŉ fout as hy dink die DA gaan sy voet van die pedaal afhaal. “Gegewe die wyse waarop hy aanhoudend sy deuntjie verander sal ons nie rus totdat ŉ nuwe definisie, wat Afrikaans as inheems erken, formeel in die Staatskoerant gepubliseer is nie. Tot dit gebeur, sal ons aanhou om Nzimande om elke hoek en draai te konfronteer oor sy diskriminasie teen Afrikaans.” Nzimande het gesê hy hoop dit sal die saak eens en vir altyd afsluit “en ons aandag weer vestig op die hooftaak op hande, naamlik om waardigheid en respek te verleen aan al ons histories gemarginaliseerde inheemse tale soos die Grondwet van die Republiek van ons vereis”.